Насыпым ухуэзышэ лъагъуэ
Пасэрей философхэм зэрыжаIащи, къэралым егъэджакIуэ нэс имыIэмэ, ар гъащIэм хуэхьэзыркъым. Нобэ псоми къыщыщIидзэр егъэджакIуэрщ: дерсхэри, школри, еджакIуэри, езы жылагъуэри. ЗэрынаIуэщи, ехъулIэныгъэр къызыхуэкIуэр гурэ псэкIэ и IэщIагъэр фIыуэ зылъагъурщ. ГугъэфI, мурад дахэ уэзыгъэщIри, узыщIэхъуэпс насыпым ухуэзышэ лъагъуэри хозыгъэшри школ егъэджакIуэхэрщ. А псори зыхэлъщ, зыдэплъагъущ Къанкъул Iэниуар Шамхьун и къуэр.
ЛIэщIыгъуэ ныкъуэм нэблагъэкIэ егъэджэныгъэ-гъэсэныгъэ IэнатIэм пэрыта, илъэс 20-кIэ Къамылыкъуэ дэт курыт еджапIэм и унафэщI къалэныр езыхьэкIа Къанкъул Iэниуар и ныбжьыр иджыблагъэ илъэс 70 ирикъуащ. Ар пщIэ зыхуащI, зи IэщIагъэм хуэIэижь егъэджакIуэщ. Школым зыIэригъэхьа ехъулIэныгъэхэм ящыщ куэд епхащ Къанкъулым и цIэм.
ФизикэмкIэ егъэджакIуэ Iэзэу, школ унафэщI щыпкъэу щыта Iэниуар илъэс зыбжанэ хъуауэ тIысыжауэ зигъэпсэхуми, къыдэлэжьахэм ящыгъупщэркъым, сыт щыгъуи чэнджэщкIэ зыхуагъазэ. Абы хузэфIэкIырт цIыхум я зэхуакум зэпыщIэныгъэ гуапэ дэлъыныр зэтриухуэн. ЩIэныгъэ лъагэ зыбгъэдэлъ, лъэпкъым и къэкIуэнур къызыфIэIуэху егъэджакIуэр къызэгъэпэщакIуэфI, цIыхум и психологиер зыхэзыщIэти, еджакIуэ гупыр зэкъуигъэувэрт, лэжьыгъэм хуиущийрт. Ар щышынэртэкъым егъэджэныгъэ-гъэсэныгъэ Iуэхум щIэ хэлъхьэным икIи ди школым педагогикэ технологиещIэхэр ехъулIэныгъэ иIэу къигъэсэбэпырт. И нэIэм щIэту лажьэ дэтхэнэ егъэджакIуэми бгъэдыхьэкIэ щхьэхуэ къыхуэзыгъуэтыф унафэщI Iущыр, псэлъэгъу къыпхуэхъуамэ, дэплъагъурт хэлъ зэпIэзэрытыныгъэр, зыпэрыт IэнатIэмкIэ зыхищIэ жэуаплыныгъэр.
Къанкъулым къикIуа гъуэгуанэ купщIафэм и щыхьэтщ игъуэта пщIэмрэ къыхуащIа гулъытэмрэ. Абы мызэ-мытIэу къыхуагъэфэщащ Дзэлыкъуэ куей администрацэм, КъБР-м Егъэджэныгъэмрэ щIэныгъэмкIэ и министерствэм къабгъэдэкI щIыхь, фIыщIэ тхылъхэр. 2011 гъэм Iэниуар къыфIащащ «УФ-м цIыхубэ егъэджэныгъэмкIэ и отличник» цIэ лъапIэр.
И махуэшхуэмкIэ дохъуэхъу цIыху нэс, егъэджакIуэ Iэзэ, ущиякIуэ гъуэзэджэ, чэнджэщэгъу щыпкъэ, сыт и лъэныкъуэкIи щапхъэ зытепх хъун дэлъхуфI, щхьэгъусэфI, адэфI Къанкъул Iэниуар. Пэжыр зи гъуазэу къэгъуэгурыкIуэ нэхъыжьыфIым уи Iущыгъэм, гуапагъэмрэ цIыхугъэмрэ папщIэ иджыри зэ фIыщIэ пхудощI икIи уи гукъыдэжыр зэщIэIэтауэ, уи узыншагъэр мыкIуэщIу, Iейм упэIэщIэрэ, фIыр уи куэду, уи жьэгу уардэм уриплъыру, гъащIэм гу щыпхуэу илъэсищэ жьыщхьэ махуэм унэсыну ди гуапэщ. ФIыгъуэрэ лъапIэныгъэу щыIэр Тхьэм къыббгъэдилъхьэ.
Къамылыкъуэ къуажэм дэт курыт еджапIэм и лэжьакIуэ гуп.
